Latvijas Ornitoloģijas biedrības sabiedrības izglītības un iesaistes virziena vadītājs Agnis Bušs skaidroja: "Eiropas putnu vērošanas dienās novērotos putnus uzskaita gan katrā dalībvalstī, gan visā reģionā kopumā, lai ne vien apzinātu kopējo putnu skaitu, bet arī izceltu katrā valstī retākos vai neparastākos putnu sugu novērojumus."
Ikviens ir aicināts individuāli, ar draugiem vai ģimenēm ne tikai vērot gājputnu rudens migrāciju, bet arī par saviem putnu novērojumiem ziņot novērojumu portālā "Dabasdati.lv", tā iesaistoties sabiedriskajā zinātnē un palīdzot pētniekiem iegūt aptverošākus datus tālākiem pētījumiem ornitoloģijā.
To var izdarīt līdz 1. oktobra pulksten 16.
Ornitoloģijas biedrībā norādīja – tiem, kas vēlas doties vērot putnus kopā ar domubiedriem, ieteicams ielūkoties vietnē www.putnudienas.lv, kur sadaļā "Pasākumu kalendārs" ir redzamas iecerētās aktivitātes dažādos Latvijas novados, tai skaitā Pierīgā. Kalendārs tiek papildināts ar aktivitātēm līdz pat Eiropas putnu vērošanas dienu norisei 30. septembrī un 1. oktobrī. Interesenti ir aicināti laikus pieteikties pasākumiem, jo daļai no tiem ir būtiska iepriekšpieteikšanās ierobežoto vietu skaita dēļ.
Pērn kopumā 19 tūkstoši dalībnieku novērojuši 4,6 miljonus putnu, tai skaitā Latvijā 386 dalībnieki kopumā ziņojuši par 37 150 putniem, kas pārstāv vairāk nekā 140 sugas. Latvijā skaitliski visbagātīgākie novērojumi pērnruden bijuši par mājas strazdiem, ķīvītēm un kajakiem.
Rudenī notiekošie putnu vērošanas u.c. pasākumi ir daļa no starptautiskas iniciatīvas – 1993. gadā aizsāktās Eiropas putnu vērošanas dienu tradīcijas jeb "EuroBirdwatch" –, ko organizē lielākā putnu aizsardzības organizācija pasaulē "BirdLife International", kuru Latvijā pārstāv Latvijas Ornitoloģijas biedrība.